雙樹海棠  其二
作者：徐積
朝代：宋

paragraphs: 此花出在海州東，千濤萬浪圍山峰。
不知誰是栽花翁，花根屈曲蟠雙虹。
英英鬬繁葩葩豐，晨霞夕霞滴不供。
欻有神物射蛟龍，團團血濺摇春風。
超然花格非凡容，吳姬半嚲釵頭紅。
誰人移下海中山，神仙姊妹來人閒。
人閒無玉可消斑，歌姬舞態都且閑。
當時血淚亂瑶關，金槃洗面痕猶殷。
吹簫郎去先騎鸞，粧未成時情已闌。
漢臯臺下嬌蹣跚，曾解明珠瑶佩環。
無媒不嫁矜殊顔，自共美人香往還。
霓衣同步紺雲車，麻姑面上藏丹砂。
綠鬢已墜金釵斜，酒紅不著羅衫遮。
且教半笑含春華，但恐分飛成亂霞。
宜哉天下爲名花，連根都種名卿家。
溫溫容態孰可加，有如女德貞無邪。
共君醉倒插烏紗，從他羣兒笑啞啞。